钦定古今图书集成/历象汇编/历法典/第059卷 > 图
## 钦定古今图书集成/历象汇编/历法典/第059卷 > 图

远，愈拓复出乎景矣。则丁己壬以内，壬丑寅以内，皆
初景之所居也。因此设月体为子入景，正初景展拓
之处，月食既正在其中，将复光亦如之。是故两时皆
显赤色，食甚离于次景，入于满景，乃变青黑矣。

三曰“月体当食而成青黑色” ，是借光所生。

“月居食甚之中，时显杂色，时但青黑，皆须因光而见。
若并无光，当纯黑色也。前已言既入此界，即无太阳
入气折照之光，则所繇见色者，意或月体自有微光
乎？”曰：“凡杂色之映见，皆不繇于纯光，纯光自当无色
也。杂色所从著见者，必因湿气居其中间，如虹霓是
已。若虹霓是湿云所映，无从可证。试以玻璃瓶满贮
清水，别为密室，止穿一隙以达日光，瓶水承隙，则光
透墙壁，亦成虹霓。”大气之体，本是热湿，因于地气时
重时轻。若太阳之光从地旁过，而地景在湿气之中，
则月体所至，生种种色，亦此理矣。若青黑色月在满
景多见之，则因去光最远，所得希微之光，不足显其
本体，故光色近于纯黑。果绝无光，又不能显此色矣。
第所谓希微之光者，实非本光。如前言，人在地景最
厚处，天光尚映，照之近日之物，略能别识。若月食时，
则受光之天，去月体最为切近，而诸星环绕四周，皆
有借光可照。月体较人在地面，尚为景之薄处，岂得
无微光可借，聊显色象乎？何必假此疑为自有之本
光？问：“合朔以后，月之下半未受日光，而月体微光亦
显青黑之色。若无本光，此光又何从而生？”曰：“生明以
后，魄显微光，然能去离月体，足知其非本光。去离者
未至上弦，此光渐消渐不可见也。若实为本光，则上
下弦前后深夜视之，比朔后之月尚近太阳者尤为
窈黑，其本光愈宜显著。今为不然，深夜即无，初昏即
有，其”为，此时地面反照之光，甚易明矣。

此论月为暗体。绝无本光。与《月离历指》四卷第二十六所论者不同。盖。西土原有此二说。不妨互存之。

《日月食有定时》第六。〈凡二章。〉

“日月交食皆有定时”者，在月则因地景，在日则因月
景。景之推移，既随日躔所至，终古不爽。又月行本道
所距黄道度分，亦有一定之法。是以一在定朔，一在
定望，当食必食，多寡先后上下，千百世可知也。《说》二
章

一曰地球在天心

日食恒在定朔、月食恒在定望者，何也？地球在天心
故也。验诸日食，必两曜同居一线，而月在地与日之
间，正隔日光于地。又验诸月食，令日月不相望于一
直线两界之末，则终古无食也。设地不居天中，或偏
近于黄道之上下左右，则食不在半周；而月食之冲，
非太阳所在矣。〈古法以月食冲简知太阳所在〉如图“《甲》为地”，从甲心。